[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 03.03.2006

COM(2006) 98 τελικό

2006/0028 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού αριθ. 1785/2003 σχετικά με το καθεστώς εισαγωγής ρυζιού

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στις 26 Ιουνίου 2003, το Συμβούλιο εξουσιοδότησε την Επιτροπή να γνωστοποιήσει στον ΠΟΕ την πρόθεση της Ευρωπαϊκής Κοινότητας να τροποποιήσει τις παραχωρήσεις όσον αφορά τις εισαγωγές προϊόντων των κωδικών ΕΣ 1006 20 (αποφλοιωμένο ρύζι) και 1006 30 (λευκασμένο ρύζι) που περιλαμβάνονται στον πίνακα CXL της Ευρωπαϊκής Κοινότητας, ο οποίος προσαρτάται στη ΓΣΔΕ (Γενική Συμφωνία Δασμών και Εμπορίου). Η εν λόγω κοινοποίηση πραγματοποιήθηκε στις 2 Ιουλίου 2003.

2. Η Επιτροπή διαπραγματεύτηκε με τις Ηνωμένες Πολιτείες της Αμερικής που έχουν συμφέρον κύριου προμηθευτή όσον αφορά το προϊόν του κωδικού ΕΣ 1006 20 (αποφλοιωμένο ρύζι) και συμφέρον ουσιαστικού προμηθευτή όσον αφορά το προϊόν του κωδικού ΕΣ 1006 30 (λευκασμένο ρύζι), με την Ταϊλάνδη που έχει συμφέρον κύριου προμηθευτή όσον αφορά το προϊόν του κωδικού ΕΣ 1006 30 (λευκασμένο ρύζι) και συμφέρον ουσιαστικού προμηθευτή όσον αφορά το προϊόν του κωδικού ΕΣ 1006 20 (αποφλοιωμένο ρύζι), καθώς και με την Ινδία και το Πακιστάν που έχουν συμφέρον ουσιαστικού προμηθευτή όσον αφορά το προϊόν του κωδικού ΕΣ 1006 20 (αποφλοιωμένο ρύζι).

3. Οι συμφωνίες εγκρίθηκαν εξ ονόματος της Κοινότητας:

4. για την Ινδία, με την απόφαση 2004/617/ΕΚ του Συμβουλίου της 11ης Αυγούστου 2004[1],

5. για το Πακιστάν, με την απόφαση 2004/618/ΕΚ του Συμβουλίου της 11ης Αυγούστου 2004[2],

6. για τις Ηνωμένες Πολιτείες, με την απόφαση 2005/476/ΕΚ του Συμβουλίου της 21ης Ιουνίου 2005[3],

7. για την Ταϊλάνδη, με την απόφαση 2005/953/ΕΚ του Συμβουλίου της 20ής Δεκεμβρίου 2005[4],

8. Οι προαναφερθείσες αποφάσεις θεσπίζουν του όρους για τον καθορισμό των εισαγωγικών δασμών, ανάλογα με τη φύση του προϊόντος ή τις εισαγόμενες ποσότητες και, παράλληλα, επιτρέπουν στην Επιτροπή να παρεκκλίνει από τον κανονισμό (ΕΚ) αριθ. 1785/2003 σχετικά με την κοινή οργάνωση αγοράς του ρυζιού, για μια μεταβατική περίοδο. Ωστόσο, η εν λόγω περίοδος περιορίστηκε στις 30 Ιουνίου 2006.

9. Επομένως, πρέπει να τροποποιηθεί ο κανονισμός (ΕΚ) αριθ. 1785/2003 προκειμένου να ενσωματωθούν σε αυτόν οι τροποποιήσεις του καθεστώτος που εφαρμόζεται στις στις εισαγωγές ρυζιού οι οποίες απορρέουν από τις προαναφερθείσες συμφωνίες.

2006/0028 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού αριθ. 1785/2003 σχετικά με το καθεστώς εισαγωγής ρυζιού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 36 και το άρθρο 37 παράγραφος 2 τρίτο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου[5],

Εκτιμώντας τα ακόλουθα:

10. Το άρθρο 10 παράγραφος 1 του κανονισμού (ΕΚ) αριθ. 1785/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση αγοράς του ρυζιού[6] απαιτεί την προσκόμιση πιστοποιητικού εισαγωγής ή εξαγωγής για κάθε εισαγωγή στην Κοινότητα ή εξαγωγή από αυτήν των προϊόντων που αναφέρονται στο άρθρο 1 του εν λόγω κανονισμού. Για λόγους απλοποίησης των διαδικασιών που εφαρμόζονται στους εμπορευόμενους, πρέπει να καταστεί δυνατή η παρέκκλιση από την υποχρέωση προσκόμισης πιστοποιητικού εισαγωγής όταν το εν λόγω πιστοποιητικό δεν είναι αναγκαίο για τη διαχείριση ορισμένων εισαγωγών ρυζιού. Επομένως, πρέπει να επιτραπεί στην Επιτροπή να παρεκκλίνει από την εν λόγω υποχρέωση.

11. Η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Ινδίας, σύμφωνα με το άρθρο XXVIII της ΓΣΔΕ 1994 σχετικά με την τροποποίηση των παραχωρήσεων όσον αφορά το ρύζι, οι οποίες προβλέπονται στον πίνακα CXL της Ευρωπαϊκής Κοινότητας που προσαρτάται στη ΓΣΔΕ 1994[7], εγκρίθηκε με την απόφαση 2004/617/ΕΚ του Συμβουλίου[8] και προβλέπει ότι επιβάλλεται μηδενικός δασμός στις εισαγωγές αποφλοιωμένου ρυζιού ορισμένων ποικιλιών τύπου Basmati καταγωγής Ινδίας.

12. Η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και του Πακιστάν, σύμφωνα με το άρθρο XXVIII της ΓΣΔΕ 1994 σχετικά με την τροποποίηση των παραχωρήσεων όσον αφορά το ρύζι, οι οποίες προβλέπονται στον πίνακα CXL της Ευρωπαϊκής Κοινότητας που προσαρτάται στη ΓΣΔΕ 1994[9], εγκρίθηκε με την απόφαση 2004/618/ΕΚ του Συμβουλίου[10] και προβλέπει ότι επιβάλλεται μηδενικός δασμός στις εισαγωγές αποφλοιωμένου ρυζιού ορισμένων ποικιλιών τύπου Basmati καταγωγής Πακιστάν.

13. Η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και των Ηνωμένων Πολιτειών της Αμερικής σχετικά με τον τρόπο υπολογισμού των δασμών που επιβάλλονται στο αποφλοιωμένο ρύζι[11] εγκρίθηκε με την απόφαση 2005/476/ΕΚ[12] του Συμβουλίου και καθορίζει τον μηχανισμό υπολογισμού και περιοδικού καθορισμού του δασμού που επιβάλλεται στις εισαγωγές αποφλοιωμένου ρυζιού του κωδικού ΣΟ 1006 20.

14. Η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Ταϊλάνδης σύμφωνα με το άρθρο XXVIII της ΓΣΔΕ 1994 σχετικά με την τροποποίηση των παραχωρήσεων όσον αφορά το ρύζι οι οποίες προβλέπονται στον πίνακα CXL της Ευρωπαϊκής Κοινότητας που προσαρτάται στη ΓΣΔΕ 1994[13] εγκρίθηκε με την απόφαση 2005/653/ΕΚ του Συμβουλίου[14] και καθορίζει τον μηχανισμό υπολογισμού και περιοδικού καθορισμού του δασμού που επιβάλλεται στις εισαγωγές λευκασμένου και ημιλευκασμένου ρυζιού του κωδικού ΣΟ 1006 30, και προβλέπει ότι ο δασμός που επιβάλλεται στις εισαγωγές θραυσμάτων ρυζιού του κωδικού ΣΟ 1006 40 00 είναι 65 ευρώ ανά τόνο.

15. Οι τέσσερεις προαναφερθείσες αποφάσεις προβλέπουν για την Επιτροπή τη δυνατότητα να παρεκκλίνει από τον κανονισμό (ΕΚ) αριθ. 1785/2003, με σκοπό την πλήρη εφαρμογή των συμφωνιών που προαναφέρονται. Οι εν λόγω παρεκκλίσεις εφαρμόζονται το αργότερο έως τις 30 Ιουνίου 2006.

16. Συνεπώς, είναι ανάγκη να προσαρμοστούν οι διατάξεις του κανονισμού (ΕΚ) 1785/2003 σχετικά με τον καθορισμό του δασμού που επιβάλλεται στους διάφορους τύπους ρυζιού που αποτελούν αντικείμενο των εν λόγω συμφωνιών.

17. Για να τύχει μηδενικού εισαγωγικού δασμού, το ρύζι Basmati πρέπει να ανήκει σε ποικιλία που προσδιορίζεται στις συμφωνίες. Προκειμένου να διασφαλιστεί ότι το ρύζι Basmati που εισάγεται με μηδενικό δασμό ανταποκρίνεται επακριβώς στα εν λόγω χαρακτηριστικά, πρέπει να θεσπιστούν από την Επιτροπή ειδικοί κανόνες.

18. Κρίνεται σκόπιμο να τροποποιηθεί ο κανονισμός (ΕΚ) αριθ. 1785/2003 αναλόγως. Προκειμένου να διασφαλιστεί στους εμπορευόμενους η διατήρηση των εν λόγω νέων καθεστώτων εισαγωγής μετά από την προθεσμία εφαρμογής των καθεστώτων παρέκκλισης, η εν λόγω τροποποίηση πρέπει να εφαρμοστεί από την 1η Ιουλίου 2006,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΚ) αριθ. 1785/2003 τροποποιείται ως εξής:

1) Στο άρθρο 10 προστίθεται η ακόλουθη παράγραφος 1 α :

“1 α Όταν η διαχείριση ορισμένων εισαγωγών ρυζιού δεν απαιτεί πιστοποιητικό εισαγωγής, η Επιτροπή δύναται, σύμφωνα με τη διαδικασία που προβλέπεται στο άρθρο 26 παράγραφος 2, να παρεκκλίνει από την υποχρέωση που προβλέπεται στην παράγραφο 1 πρώτο εδάφιο του παρόντος άρθρου.»

2) Στο άρθρο 11 διαγράφεται η παράγραφος 2.

3) Παρεμβάλλονται τα ακόλουθα άρθρα 11α έως 11δ:

«Άρθρο 11α

1. Κατά παρέκκλιση του άρθρου 11 παράγραφος 1, ο εισαγωγικός δασμός για το αποφλοιωμένο ρύζι του κωδικού ΣΟ 1006 20 καθορίζεται από την Επιτροπή, εντός προθεσμίας δέκα ημερών μετά το πέρας της σχετικής περιόδου αναφοράς:

α) σε 30 ευρώ ανά τόνο, στις ακόλουθες περιπτώσεις:

- όταν διαπιστώνεται ότι οι εισαγωγές αποφλοιωμένου ρυζιού που πραγματοποιήθηκαν καθ’ όλη την περίοδο εμπορίας που μόλις έληξε δεν φθάνουν την ετήσια ποσότητα αναφοράς που προβλέπεται στην παράγραφο 3 πρώτο εδάφιο, μειωμένη κατά 15 %,

- όταν διαπιστώνεται ότι οι εισαγωγές αποφλοιωμένου ρυζιού που πραγματοποιήθηκαν κατά το πρώτο εξάμηνο της περιόδου εμπορίας δεν φθάνουν τη μερική ποσότητα αναφοράς που προβλέπεται στην παράγραφο 3 δεύτερο εδάφιο, μειωμένη κατά 15 %·

β) σε 42,5 ευρώ ανά τόνο, στις ακόλουθες περιπτώσεις:

- όταν διαπιστώνεται ότι οι εισαγωγές αποφλοιωμένου ρυζιού που πραγματοποιήθηκαν καθ’ όλη την περίοδο εμπορίας που μόλις έληξε υπερβαίνουν την ετήσια ποσότητα αναφοράς που προβλέπεται στην παράγραφο 3 πρώτο εδάφιο, μειωμένη κατά 15 %, και δεν υπερβαίνουν την ίδια ετήσια ποσότητα αναφοράς, αυξημένη κατά 15 %,

- όταν διαπιστώνεται ότι οι εισαγωγές αποφλοιωμένου ρυζιού που πραγματοποιήθηκαν κατά το πρώτο εξάμηνο της περιόδου εμπορίας υπερβαίνουν τη μερική ποσότητα αναφοράς που προβλέπεται στην παράγραφο 3 δεύτερο εδάφιο, μειωμένη κατά 15 %, και δεν υπερβαίνουν την ίδια μερική ποσότητα αναφοράς, αυξημένη κατά 15 %,

γ) σε 65 ευρώ ανά τόνο, στις ακόλουθες περιπτώσεις:

- όταν διαπιστώνεται ότι οι εισαγωγές αποφλοιωμένου ρυζιού που πραγματοποιήθηκαν καθ’ όλη την περίοδο εμπορίας που μόλις έληξε υπερβαίνουν την ετήσια ποσότητα αναφοράς που προβλέπεται στην παράγραφο 3 πρώτο εδάφιο, αυξημένη κατά 15 %,

- όταν διαπιστώνεται ότι οι εισαγωγές αποφλοιωμένου ρυζιού που πραγματοποιήθηκαν κατά το πρώτο εξάμηνο της περιόδου εμπορίας υπερβαίνουν τη μερική ποσότητα αναφοράς που προβλέπεται στην παράγραφο 3 δεύτερο εδάφιο, αυξημένη κατά 15 %.

Η Επιτροπή καθορίζει τον επιβαλλόμενο δασμό μόνο εάν οι υπολογισμοί που έγιναν κατ' εφαρμογή της παρούσας παραγράφου επιβάλλουν την τροποποίησή του. Έως τον καθορισμό του νέου δασμού που πρόκειται να επιβληθεί, επιβάλλεται ο δασμός που καθορίστηκε προηγουμένως.

2. Για τον υπολογισμό των εισαγωγών που προβλέπονται στην παράγραφο 1, λαμβάνονται υπόψη οι ποσότητες για τις οποίες χορηγήθηκαν πιστοποιητικά εισαγωγής για αποφλοιωμένο ρύζι του κωδικού ΣΟ 1006 20 σύμφωνα με το άρθρο 10 παράγραφος 1, κατά την αντίστοιχη περίοδο αναφοράς, εξαιρούμενων των πιστοποιητικών εισαγωγής ρυζιού Basmati όπως προβλέπεται στο άρθρο 11β.

3. Η ετήσια ποσότητα αναφοράς καθορίζεται σε 437 678 τόνους για την περίοδο εμπορίας 2005/2006. Η ποσότητα αυτή προσαυξάνεται κατά 6 000 τόνους ετησίως για τις περιόδους εμπορίας 2006/2007 και 2007/2008.

Η μερική ποσότητα αναφοράς αντιστοιχεί, για κάθε περίοδο εμπορίας, στο ήμισυ της ετήσιας ποσότητας αναφοράς που προβλέπεται στο πρώτο εδάφιο.

Άρθρο 11β

Κατά παρέκκλιση του άρθρου 11 παράγραφος 1, οι ποικιλίες αποφλοιωμένου ρυζιού Basmati των κωδικών ΣΟ 1006 20 17 και ΣΟ 1006 20 98, οι οποίες προσδιορίζονται στο παράρτημα IIIα, τυγχάνουν μηδενικού εισαγωγικού δασμού, υπό τους όρους που καθορίζονται από την Επιτροπή, σύμφωνα με τη διαδικασία που προβλέπεται στο άρθρο 26 παράγραφος 2.

Άρθρο 11γ

1. Κατά παρέκκλιση του άρθρου 11 παράγραφος 1, ο εισαγωγικός δασμός για το ημιλευκασμένο ή λευκασμένο ρύζι του κωδικού ΣΟ 1006 30 καθορίζεται από την Επιτροπή, εντός προθεσμίας δέκα ημερών μετά το πέρας της σχετικής περιόδου αναφοράς:

α) σε 175 ευρώ ανά τόνο, στις ακόλουθες περιπτώσεις:

- όταν διαπιστώνεται ότι οι εισαγωγές ημιλευκασμένου και λευκασμένου ρυζιού που πραγματοποιήθηκαν καθ’ όλη την περίοδο εμπορίας που μόλις έληξε υπερβαίνουν τους 387 743 τόνους,

- όταν διαπιστώνεται ότι οι εισαγωγές ημιλευκασμένου και λευκασμένου ρυζιού που πραγματοποιήθηκαν κατά το πρώτο εξάμηνο της περιόδου εμπορίας υπερβαίνουν τους 182 239 τόνους·

β) σε 145 ευρώ ανά τόνο, στις ακόλουθες περιπτώσεις:

- όταν διαπιστώνεται ότι οι εισαγωγές ημιλευκασμένου και λευκασμένου ρυζιού που πραγματοποιήθηκαν καθ’ όλη την περίοδο εμπορίας που μόλις έληξε δεν υπερβαίνουν τους 387 743 τόνους,

- όταν διαπιστώνεται ότι οι εισαγωγές ημιλευκασμένου και λευκασμένου ρυζιού που πραγματοποιήθηκαν κατά το πρώτο εξάμηνο της περιόδου εμπορίας δεν υπερβαίνουν τους 182 239 τόνους.

Η Επιτροπή καθορίζει τον επιβαλλόμενο δασμό μόνο εάν οι υπολογισμοί που έγιναν κατ' εφαρμογή της παρούσας παραγράφου επιβάλλουν την τροποποίησή του. Έως τον καθορισμό του νέου δασμού που πρόκειται να επιβληθεί, επιβάλλεται ο δασμός που καθορίστηκε προηγουμένως.

2. Για τον υπολογισμό των εισαγωγών που προβλέπονται στην παράγραφο 1, λαμβάνονται υπόψη οι ποσότητες για τις οποίες χορηγήθηκαν πιστοποιητικά εισαγωγής για ημιλευκασμένο ή λευκασμένο ρύζι του κωδικού ΣΟ 1006 30 σύμφωνα με το άρθρο 10 παράγραφος 1, κατά την αντίστοιχη περίοδο αναφοράς.

Άρθρο 11δ

Κατά παρέκκλιση του άρθρου 11 παράγραφος 1, ο εισαγωγικός δασμός για τα θραύσματα ρυζιού του κωδικού ΣΟ 1006 40 00 είναι 65 ευρώ ανά τόνο.»

4) Το κείμενο που παρατίθεται στο παράρτημα του παρόντος κανονισμού παρεμβάλλεται ως παράρτημα ΙΙΙα.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευση του στην Επίσημη Εφημερίδα της Ευρωπαϊκής Ένωσης .

Εφαρμόζεται από την 1η Ιουλίου 2006.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

«ΠΑΡΑΡΤΗΜΑ ΙΙΙα

Ποικιλίες ρυζιού Basmati που προβλέπονται στο άρθρο 11β

Basmati 217

Basmati 370

Basmati 386

Kernel (Basmati)

Pusa Basmati

Ranbir Basmati

Super Basmati

Taraori Basmati (HBC-19)

Τύπος-3 (Dehradun)»

[1] ΕΕ L 279 της 28.8.2004, σ. 17.

[2] EE L 279 της 28.8.2004, σ. 23.

[3] ΕΕ L 170 της 1.7.2005, σ. 67.

[4] ΕΕ L 364 της 29.12.2005, σ. 24.

[5] ΕΕ C … της …, σ. ….

[6] ΕΕ L 270 της 21.10.2003, σ. 96.

[7] ΕΕ L 279 της 28.8.2004, σ. 19.

[8] ΕΕ L 279 της 28.8.2004, σ. 17. Απόφαση η οποία τροποποιήθηκε από την απόφαση 2005/476/ΕΚ (ΕΕ L 170 της 1.7.2005, σ. 67).

[9] ΕΕ L 279 της 28.8.2004, σ. 25.

[10] ΕΕ L 279 της 28.8.2004, σ. 23. Απόφαση η οποία τροποποιήθηκε από την απόφαση 2005/476/ΕΚ.

[11] ΕΕ L 170 της 1.7.2005, σ. 69.

[12] ΕΕ L 170 της 1.7.2005, σ. 67.

[13] ΕΕ L 346 της 29.12.2005, σ. 26.

[14] ΕΕ L 346 της 29.12.2005, σ. 24.